الخميس، 3 مارس 2011
اجتماع طاريء لبيت حجي رحيمة - كعدة عائلية
ـ"نهض خنجر، وبعينين غائرتين حمّلق في وجوهنا. شكر مكتب السيد القائد وقال: "بصفتي زوج اخت مدرس متقاعد، أدين وإستنكر ما قاله علي الابراهيمي من كلام بذيء على المدرسين والمعلمين، فهذا الشخص المُتخلف أهان العملية التربوية بكاملها، واطلب نقله الى طويريج فوراً". (إضافة من عندنا: مقطع الفيديو).ـ
انتفض عباس السكران من مكانه ووقف مترنحاً، حمد الله واثنى عليه وقال: "هذا المالكي نصّاب وقفاص وعلاس. إذا هو رجال، خل يجي هنا مو ينزّل الجيش الشعبي والحرس الجمهوري والطائرات على الشباب. هو، وكامل الزيدي، أكبر جبناء، وحتى ابو زكي المختار وياهم. وانت خنجر العار، شنو هذا الإستفتاء السخيف مالك؟ شنو عدنا امتحان اجب بنعم او لا؟ هو منو جاب المالكي غير مقتدى؟ شنو يريد ينصب علينة؟ شنو اصبروا ست شهور؟ روح كلله اكلب عكرب! هو مو اول مرة كال بالجزيرة المالكي جذاب؟ ليش هسة المالكي صار خوش ادمي؟ اني رايح يوم الجمعة لساحة التحرير وبشرفي، اليعتدي على شلش وجماعته اسوي اذنه مقطاطة! آني رايح، واذا واحد وكف بطريقي، اسوي عليه المنطقة الخضراء سودة! وينه علي الدباغ؟ وين قاسم المكصوصي؟ خل يجي حتى يعرف منو اني. اني خلصت حياتي قوات خاصة. يخوفوني بقنابلهم الصوتية. جبناء. أني رايح لباب الشرجي، آني رايح اغني بسبس ميو.. قلب قلب ،، هُمة شعليهم؟ لا وفوكاها، المالكي يكول تعالوا للزوراء لو لملعب الشعب! قفـّاص، يريد يعلسنا ،،، ههههههههه! لا أشو الا الباب الشرجي!!! وهناك خلي يسمعني اهتف : "جذاب! جذاب نوري المالكي جذاب!".ـ
فتحت صبيحة عيونها مُندهشة بهذا اللحن الجديد على مسامعها، واعجبتها طريقة ترديدها. قفزت على دكة الدرج وأنشدت باعلى صوتها: "جذاب ، جذاب نوري المالكي جذاب!" (إضافة من عندنا: مقطع فيديو) (وهذا مقطع فيديو آخر عن طبيعة المتظاهرين في البصرة)."ـ
اجتماع طاريء لبيت حجي رحيمة
ـ2 آذار 2011